CELEX: C2005/193/56
Language: et
Date: 2005-08-06 00:00:00
Title: Kohtuasi T-202/05: Caroline Ogou 18. mai 2005. aasta hagi Euroopa Ühenduste Komisjoni vastu

6.8.2005   
            
            
               ET
            
            
               Euroopa Liidu Teataja
            
            
               C 193/33
            
         Caroline Ogou 18. mai 2005. aasta hagi Euroopa Ühenduste Komisjoni vastu
   (Kohtuasi T-202/05)
   (2005/C 193/56)
   Kohtumenetluse keel: prantsuse
   Caroline Ogou, elukoht Abidjan (Elevandiluurannik), esitas 18. mail 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat Marc-Albert Lucas.
   Hageja palub esimese astme kohtul:
   
               —
            
            
               tühistada 6. aprilli 2004. aasta konkursiteadaanne COM/PB/04 ja selles osundatud elektroonilise registreerumise menetluse juhised või vähemalt konkursiteadaande punkt IX 1;
            
         
               —
            
            
               tuvastada tema kandidatuurile seatud takistuse õigusvastasus, mis tulenes juurdepääsu puudumisest konkursiteadaandes ettenähtud elektroonilisele registreerumisvormile 12. mail 2004. aastal;
            
         
               —
            
            
               tühistada “Task Force Concours Interne'i” otsus, mis tehti talle teatavaks 12. mail 2004 elektroonilise kirjaga ning millega lükati tagasi tema samal päeval teisel moel esitatud kandidatuur;
            
         
               —
            
            
               tühistada konkursimenetlusele järgnenud aktid, täpsemalt:
               
                           —
                        
                        
                           ametisse nimetava asutuse poolt koostatud ja kandideerimistoimikutega konkursikomisjonile edastatud nimekiri kandidaatidest, kes täitsid personalieeskirjade artikli 28 punktide a, b ja c nõuded;
                        
                     
                           —
                        
                        
                           konkursikomisjoni koostatud nimekiri kandidaatidest, kes vastasid konkursiteadaandes sätestatud tingimustele;
                        
                     
                           —
                        
                        
                           konkursikomisjoni poolt oma töö põhjal koostatud sobivate kandidaatide nimekiri ja
                        
                     
                           —
                        
                        
                           selle alusel ametisse nimetava asutuse poolt tehtud või tehtavad ametisse nimetamise otsused;
                        
                     
         
               —
            
            
               vajadusel tühistada personali- ja halduse peadirektori 3. veebruari 2005. aasta otsus, millega lükati tagasi hageja 12. augusti 2004. aasta kaebus loetletud vaidlustatud aktide peale;
            
         
               —
            
            
               mõista kohtukulud välja komisjonilt.
            
         Õiguslikud alused ja peamised argumendid
   Hageja, kes on komisjoni kohalik töötaja, ei saanud konkursiteadaandes ettenähtud elektroonilisel teel registreeruda sisekonkursile COM/PB/04 C-kategoorialt B-kategooriale üleminekuks, kuna komisjon oli registreerumise infosüsteemi seadistanud kohalike töötajate kandideerimist takistaval viisil.
   Hageja väidab, et konkursiteadaande punkt III 1, millega sätestatakse, et õigus saada valitud on ametnikel ja ajutistel teenistujatel ning millega ühtlasi välistatakse kohalikud töötajad, on vastuolus personalieeskirjade artiklite 4, 27 ja artikli 29 lõike 1 punktiga b ja võrdse kohtlemise põhimõttega. Seega on tema elektroonilise registreerumise takistamine õigusvastane. Selgitavalt väidab hageja, et kohalikud töötajad, kes on institutsiooni teenistuses avaliku õiguse alusel, kuuluvad siseteenistujate või personalieeskirjade alusel töötavate teenistujate hulka ning neil on põhimõtteliselt õigus osaleda sisekonkurssidel; et neile usaldatakse ametnike ja ajutiste teenistujatega samaväärseid ülesandeid ning et nende sisekonkurssidelt eemaldamine ei ole õigustatud ei pakutavatele ametikohtadele esitatavate nõuetega ega vasta ka teenistuse huvidele.
   Samuti väidab hageja, et konkursiteadaande punkt IX ja kandidaatidele antud juhiste punkt 2, millega nähakse ette kohustuslik elektroonilise registreerumise menetlus, on vastuolus personalieeskirjade III lisa artiklitega 2, 4 ja 5, kuna takistab tema kandideerimist.